Source: https://beta.e-justice.europa.eu/404/RO/interest_rates?AUSTRIA&member=1
Timestamp: 2020-01-21 12:31:39+00:00
Document Index: 41033662

Matched Legal Cases: ['articolul 1000', 'articolul 1333', 'articolul 456', 'Articolul 1000', 'articolul 1000', 'articolul 1000', 'articolul 1333', 'articolul 1000', 'articolul 456', 'articolul 1000']

Ratele dobânzii legale sunt reglementate de articolul 1000 din Codul civil austriac (Allgemeines bürgerliches Gesetzbuch – ABGB). Ratele dobânzii penalizatoare sunt reglementate de articolul 1333 din ABGB și de articolul 456 din Codul comercial austriac (Unternehmensgesetzbuch – UGB) pentru actele juridice încheiate între societățile comerciale, precum și între societățile comerciale și entități juridice de drept public.
Articolul 1000 din ABGB se aplică dobânzii „impuse de lege sau pentru care rata nu a fost stabilită”. În plus, articolul 1000 alineatul (2) din ABGB precizează cazurile în care se poate percepe dobândă la dobândă (dobândă compusă).
În conformitate cu articolul 1000 alineatul (1) din ABGB, dobânda legală este de patru procente pe an. Aceeași rată se aplică în cazul dobânzii penalizatoare, în conformitate cu articolul 1333 alineatul (1) din ABGB în coroborare cu articolul 1000 alineatul (1) din ABGB. Această rată a dobânzii se aplică și tranzacțiilor comerciale unilaterale.
Pentru actele juridice încheiate între societăți comerciale și între societăți comerciale și entități juridice de drept public, se aplică o rată a dobânzii penalizatoare de 9,2 puncte procentuale peste rata de bază a dobânzii penalizatoare, în conformitate cu articolul 456 din UGB. Rata de bază a dobânzii pentru semestrul relevant este rata valabilă în prima zi calendaristică a semestrului respectiv. Rata de bază a dobânzii poate fi consultată pe site-ul Băncii Naționale a Austriei, http://www.oenb.at, la secțiunea „Services” (Servicii)/ „Interest rates and exchange rates” („Dobânzi și curs de schimb valutar”).
În conformitate cu articolul 1000 alineatul (2) din ABGB, un creditor poate percepe dobândă la o creanță dacă părțile au convenit în mod explicit acest lucru. Chiar și în lipsa unui astfel de acord între părți se poate percepe o dobândă compusă de patru procente pe an din ziua în care pârâtului îi este comunicată pretenția, dacă există o pretenție privind dobânda datorată. Legislația din Austria nu interzice dobânda compusă.
Dispozițiile susmenționate ale Codului civil austriac și ale Codului comercial austriac pot fi accesate gratuit (în limba germană) pe site-ul Cancelariei Federale Austriece (Bundeskanzleramt) (http://www.ris.bka.gv.at/) în secțiunea „Bundesrecht”/„Bundesrecht konsolidiert”.
Ultima actualizare: 01/03/2018